„Mond te kit válaszanál?”

Bibliaolvasás: Ézsaiás 11: 1 – 12.

Ige: Ézsaiás 11: 1 – 4.

Szeretett testvéreim! A 2022- es esztendőben Izraelita testvéreink a mai nap ünneplik a fény és világosság, a hanuka utolsó nyolcadik ünnepnapját. Idén ez a hanuka december 18-a estéjén kezdődött és ma, december 26-a estéjén ér véget, ami megfelel a héber naptár szerint az 5783. új évnek számító Kislev hónap 25. napjának. Ami tehát nekik az új év első negyedévének vége, nekünk az az ó év utolsó hete és a 2022 év utolsó úrnapja. A két ünnepet összekötő közös tényszerű valósága az, hogy a felragyogott új világossággal (Ézsa 9: 1) meghosszabbodó nappalokkal a világoság egyre nagyobb és nagyobb területet nyer a sötétség kárára. Krisztus népeként mi minden úrnapján a halál sírjából feltámadt világosságot ünnepeljük, aki ezt mondta magáról, hogy *én vagyok a világ Világossága* (Ján 8:12 és 9: 5)!

Amikor tehát a világ azzal fenyeget, hogy a Föld nevű bolygon az emberiségnek két, legfeljebb három nemzedéknyi ideje van hátra ezért titkos missziókban lakható bolygokat keresnek a végtelen világegyetemben. Ezzel egyidőben amikor hazug jelszavaival a Föld „megmentését” zászlajára tűző vörös terrort leváltó zöld terror készül zsarnoki uralmát kiterjeszteni a földkerekség minden lakójára, Isten (örömhíre) evangéliuma 2022 karácsonyának ünnepén nekünk azt mondta, hogy „nem lesz mindig sötét ott, ahol most szorongattatás van. (…) A nép, amely sötétségben jár, nagy világosságot lát. Akik a halál árnyékának földjén laknak, azok fölött fény ragyog föl. Te megsokasítod e fénnyel beragyogott népet, nagy örömöt szerzel neki, és úgy örvendeznek előtted, mint ahogy az aratók örülnek, és úgy vigadoznak, mint amikor zsákmányt osztanak. Mert terhes igáját és háta vesszejét, nyomorgatójának botját összetöröd, mint Midján napján. Mert a vitézek harci saruja és vérrel szennyezett öltözete elég, és tűz eledele lesz. Mert egy gyermek születik nekünk, fiú adatik nekünk, és az uralom az ő vállán lesz!” Ézsaiás 9: 1 – 6. A prófétai Szó a nevét is megmondja ennek a gyermeknek: Immánuel, azaz velünk az Isten! Ézs 7:14.

Pál apostol az עִמָּנוּאֵל Immánuél[[1]](#footnote-1) nevének kimondásakor a következő következtetésre jutott abban a Rómában, ahol a hagyomány szerint mártírhalált halt. Ezt mondta tehát:

*Mit mondunk azért ezekre? Ha az Isten velünk, kicsoda ellenünk? Aki az ő tulajdon Fiának nem kedvezett, hanem őt mindnyájunkért odaadta, mimódon ne ajándékozna vele együtt mindent minekünk? (…)  Kicsoda szakaszt el minket a Krisztus szerelmétől? nyomorúság vagy szorongattatás, vagy üldözés, vagy éhség, vagy meztelenség, vagy veszedelem, vagy fegyver-e? Amint megvan írva, hogy: Te érted gyilkoltatunk minden napon; olybá tekintenek mint vágó juhokat. De mindezekben felettébb diadalmaskodunk, Az által, aki minket szeretett. Mert meg vagyok győződve, hogy sem halál, sem élet, sem angyalok, sem fejedelemségek, sem hatalmasságok, sem jelenvalók, sem következendők, Sem magasság, sem mélység, sem semmi más teremtmény nem szakaszthat el minket az Istennek szerelmétől, mely vagyon a mi Urunk Jézus Krisztusban.* Róm 8:31 – 32 és 35 – 39.

Miért tudott ez a fogolyként fogva tartott Pál apostol így vigasztalni? Számára miért nem a bezárt cellaajtó volt az elsődleges valóság, miért nem a sokszor bilincsek közt lévő rab állapot? Vagy miért nem a vágójuhnak tekintett állapota nyűgözte le, kötötte béklyóba őt, ahogyan az akkor világ kezelte őt és az Isten keresztyén népét? Csak azért, mert e világ egyre gonoszabbá váló fejedelme minél inkább akarja meghazudtolni az IGÉT, az Isten igazságát az Istenben bízó nép élére állva Pál az Isten beszédét kimondva és idézve annál erőteljesebben tagadta meg a Sátán összes hazugságát.

Így van ez most is, amikor szemmel láthatóan a világosság egyre nagyobb hatalomra jut, a sötétség minden erejét összekaparva tomból a világban, hogy ha lehet minden ember gondolatát megfertőzve pusztíthasson.

Amiképpen Illés idejében az Isten népének választania kellett, hogy melyik Isten ennek a világnak teljhatalommal bíró Ura és élő Istene, Baál istensége, vagy Ábrahámnak, Jákobnak és Izsáknak Mindenható és élő Istene, éppen így ma nekünk kell eldöntenünk, hogy a világ narratíváját, hazug meséjét fogadjuk el vagy az Isten evangéliumának igazságát?

Nagyon sokan kívülről tudják, sőt éneklik is Bródy János ihletett szövegé, aki Boldizsár Miklós Ezredforduló című drámáját dolgozta fel 1981-ben.

„Valakinek holnap le kell győzni a sötétséget

Mondd, te kit választanál?

Valakinek holnap át kell írni a régi meséket

Ó, mondd, te kit választanál?

Valakinek holnap meg kell váltani ezt a világot

Mondd, te kit választanál? Valakinek holnap le kell tépni magáról a láncot

Ó, mondd, te kit választanál?

||: Segítsetek, segítsetek

Segítsetek, segítsetek

Segítsetek, ó segítsetek

Segítsetek, (ó) segítsetek :||

Ó, mondd, te kit választanál?”

A választás a világ meséje és az apostoli hitvallásban is összefoglalt igazság között történik; a kérdés az, hogy te a te hiteddel melyiket választod, sőt kit választasz: Krisztust vagy az Antikrisztust, a jelen világ kínálta megoldásokat, vagy azt, amit az Igéből ma így hallottál:

*„Egy vesszőszál hajt ki Isai törzsökéről, és hajtás sarjad gyökereiből. Az ÚR lelke nyugszik rajta: a bölcsesség és értelem lelke, a tanács és hatalom lelke, az ÚR ismeretének és félelmének lelke. (…) Igazságosan ítél a gyöngék dolgában, és méltányosan bíráskodik a föld szegényei fölött. Megveri a földet szájának botjával, és ajka leheletével megöli a hitetlent. (…) Nem ártanak és nem pusztítanak sehol szentségem hegyén, mert tele lesz a föld az ÚR ismeretével, ahogyan a tengert víz borítja. Azon a napon Isai gyökeréhez jönnek majd a népek, aki a népek zászlajaként áll, és nyugalmának helye dicsőséges lesz.” Ézsa 11: 12;4; 9 - 10.*

A kérdés tehát az, hogy kinek a zászlójához sorakozol? Az Isai törzséből való Jézus, vagy Föld megmentését hazugként lobogtató Antikrisztus zászlója alá?

Józsuával együtt ez legyen a mi hitvallásos kiállásunk:

*Ha pedig rossznak látjátok azt, hogy az ÚRnak szolgáljatok, válasszatok még ma, hogy kit akartok szolgálni. (…) Én azonban és az én házam népe az ÚRnak szolgálunk!* Józsué 24: 15. Ámen.

1. Íme a szűz fogan méhében és szül fiat, és annak nevét Immanuelnek nevezik, ami azt jelenti: Velünk az Isten. Máté 1:23. [↑](#footnote-ref-1)